**Szkennelő állvány**

Tudta, hogy okostelefonnal lehetőség van a nyomtatott szövegek (könyvek, hivatalos levelek) felolvastatására? Ehhez szükség van az MVGYOSZ Távszem szolgáltatásra, vagy egy olyan okostelefonon futó programra, amit kifejezetten erre fejlesztettek ki és egy jó fotóra a felolvastatni kívánt szöveget tartalmazó nyomtatványról. Éles és teljes képet készíteni egy papírlapról látássérültként azonban nem egyszerű, márpedig ezen múlik, hogy milyen gyorsan és milyen minőségben ismeri fel a szöveget a telefon. Ehhez nyújt segítséget a szkennelő állvány. A terméket kifejezetten a látássérült személyek igényeihez alkalmazkodva fejlesztette ki az MVGYOSZ. Az eszköz könnyen és gyorsan szétszerelhető, kompakt mérete miatt elfér egy hétköznapi hátitáskában, is. Könnyű és masszív.   
Összeszerelése gyorsan elvégezhető:

egy 21 cm \*34,5 cm-es fa alaplapon középen két patenttal van rögzítve az állvány felső része. Ha lepattintjuk a felső, csúszásgátlós részt, az alaplapban még találunk 4 darab,32,5 cm hosszú hengert: ez lesz az állvány lábazata. Ha kiemeljük a hengereket a helyükről, az alaplap szélein 4 darab mélyedést találunk, ahova a hengereket be tudjuk illeszteni. Az előzőleg leválasztott felső rész alján szintén 4 darab mélyedésbe a lábazat felső részét illesztjük. Így egy stabil állványt kapunk. Az állvány felső, csúszásgátló részén a telefon megfelelő elhelyezését egy fixen pozícionálható konzol segíti. Támpont: lyukas részhez kell tenni a telefon kameráját. A készüléket erre a felületre kell fektetni, a konzolhoz igazítva, majd a felső részen található csúsztatható két kis elem segítségével lehet rögzíteni. Az alaplapra helyezett papírlapról (mivel a fotózás közben nem mozog a telefon) gyorsan lehet éles képet készíteni, ami alapján megkezdődhet a szöveg felismerés és a felismert szöveg felolvastatása. Az alaplap maximális mérete: A/4-es papírlap. Az állvány használatával és a Távszem szolgáltatás igénybevételével akár olyan szórólapokon és újságokban levő tartalmakat is felolvastathat, amelyekkel a színes képeket tartalmazó háttér elé írt szöveg miatt az okostelefon applikációk nem boldogulnak.

Az MVGYOSZ saját gyártású terméke.